b'\n_START_ARTICLE_\nPaulo de Carvalho Neto\n_START_PARAGRAPH_\nPaulo de Carvalho-Neto (10. syyskuuta 1923 Sim\xc3\xa3o Dias, Sergipe, Brasilia \xe2\x80\x93 17. elokuuta 2003) oli brasilialaissyntyinen, Yhdysvalloissa asunut ja espanjaksi kirjoittanut folkloristi ja kirjailija. H\xc3\xa4n tuli 1980-luvulla tunnetuksi maagisen realismin tyylilajiin kuuluvilla romaaneillaan Set\xc3\xa4ni Atahualpa ja Suomi: muistelmia Paavo Virkkusesta._NEWLINE_Muun muassa pyhimystaruja ja muuta Etel\xc3\xa4-Amerikan kansanperinnett\xc3\xa4 psykoanalyysin keinoin tutkinut Carvalho-Neto vieraili Lahden kansainv\xc3\xa4lisess\xc3\xa4 kirjailijakokouksessa vuonna 1981, jolloin sen aiheena olivat myytit. Matka teki h\xc3\xa4neen niin suuren vaikutuksen, ett\xc3\xa4 muutamaa vuotta my\xc3\xb6hemmin ilmestyi h\xc3\xa4nen romaaninsa Suomi. Se kertoo Paavo Virkkunen -nimisest\xc3\xa4 suomalaisnatsista ja alkoholistista, joka muuttaa 1950-luvun alkupuolella Brasiliaan, ryhtyy hyv\xc3\xa4ntekij\xc3\xa4ksi ja yritt\xc3\xa4\xc3\xa4 murtaa maan v\xc3\xa4kivaltaista perinnett\xc3\xa4 vain joutuakseen itse sen uhriksi. Romaani ilmestyi Pentti Saaritsan suomentamana vuonna 1987. Saaritsa suomensi my\xc3\xb6s Carvalho-Neton veijariromaanin Set\xc3\xa4ni Atahualpa (WSOY 1981).'